**ΥΛΙΚΟ ΜΑΘΗΜΑΤΟΣ 23/5/24**

ΤΙΤΛΟΣ : **ΤΟ ΛΟΓΟΤΕΧΝΙΚΟ ΠΕΔΙΟ**

ΚΕΙΜΕΝΟ ΜΕΛΕΤΗΣ :

Για να κατανοήσει κανείς τις πολιτιστικές παραγωγές, καλλιτεχνικές ή επιστημονικές, δεν αρκεί σύμφωνα με τον Bourdie, η αναφορά και μόνο στο κειμενικό τους περιεχόμενο, για τη λογοτεχνία στα κείμενα, για τη ζωγραφική στους πίνακες ή για τις επιστημονικές θεωρίες στις εξισώσεις τους, αλλά ούτε όμως και στο κοινωνικό τους συγκείμενο, το κοινωνικό πλαίσιο δηλαδή που περιβάλει τα έργα. Ανάμεσα σ' αυτές τις δύο ακραίες αντιλήψεις κατανόησης ο Bourdie προτείνει την ιδέα του πεδίου, μια ιδέα που θα εφαρμόσει μάλιστα στο σύνολο της ανθρώπινης δημιουργίας. Αναζητώντας αυτό το καταγωγικό πεδίο, επιχειρεί να δει την δημιουργία ως ένα συλλογικό έργο, ως μια υπόθεση κοινωνική. Το πεδίο είναι αυτός ο σχετικά αυτόνομος μικρόκοσμος των δημιουργών, επιστημόνων ή καλλιτεχνών, μια μικρογραφία της κοινωνίας, όπου δρώντες και θεσμοί παράγουν και αναπαράγουν την επιστήμη ή την τέχνη. Αυτή η έννοια του πεδίου, κομβικό σημείο στη σκέψη του Bourdie, είναι μια έννοια που κατατίθεται για να υποδείξει τη σχετική αυτονομία που έχει αυτός ο χώρος του εργαστηρίου. Ένας χώρος όπου από τη μια υπόκειται στους εξωτερικούς καταναγκασμούς που του επιβάλει η κοινωνία και από την άλλη, λόγω της σχετικής του αυτονομίας, μπορεί και να ελέγχει αυτές τις πιέσεις, να τις εκλογικεύει, να τις αντιλαμβάνεται και να τις εγκολπώνεται με τον απόλυτα δικό του ξεχωριστό τρόπο. Η αυτονομία του πεδίου είναι για τον Μπουρντιέ κεφαλαιώδους σημασίας. Μόνο μέσα σε ένα ανεξάρτητο περιβάλλον μπορεί η επιστημονική γνώση να παράγεται. Μόνο σε καθεστώς ελευθερίας μπορεί η κοινότητα των επιστημόνων ή των καλλιτεχνών να αναπτύξει τις δικές της λογικές και τους δικούς της νομούς. Οι όποιες πιέσεις ή εξαρτήσεις από το ευρύτερο κοινωνικό πλαίσιο στο επιστημονικό πεδίο συνιστούν σοβαρές απειλές για το ίδιο το επιστημονικό έργο. Οι οικονομικές εξαρτήσεις για παράδειγμα στο τομέα της βιοιατρικής υπονομεύουν την ίδια τη σκοποθεσία της έρευνας αλλά και αυτό το εθιμικό δίκαιο της επιστημονικής κοινότητας. Ένας τρόπος μάλιστα πραγμάτωσης της αυτονομίας του επιστημονικού πεδίου για τον Bourdie, είναι η όλο και μεγαλύτερη διεθνοποίησή του. Η διεθνοποίηση ως άμυνα απέναντι στις εθνικές, έξω-επιστημονικές εξουσίες, οικονομικές, πολιτικές ή θρησκευτικές. Ποιοι είναι αυτοί οι εξωτερικοί καταναγκασμοί που μεταγράφονται μέσα στο πεδίο; Οι πιστώσεις, οι εντολές, οι παραγγελίες, τα συμβόλαια που ανατίθεται σ' ένα Κέντρο Επιστημονικών Ερευνών, είναι μια σειρά από πιέσεις που ασκεί η κοινωνία, και όπου ο μικρόκοσμος της επιστήμης καλείται να τις διαχειριστεί, να τις κάνει, όπως λέει ο Bourdie, "*δικούς του εσωτερικούς προσδιορισμούς*". Είναι σ' αυτό το σημείο που ο Bourdie αναφέρεται στην ιδέα της "*καθαρής επιστήμης*", μιας επιστήμης τελείως απελευθερωμένης από κάθε κοινωνικό αίτημα, που παράγεται σχεδόν από μόνη της, έξω από τον κόσμο, μέσα στον αδιαπέραστο πύργο της. Μια υπόθεση που αναγνωρίζεται βέβαια και σε άλλους χώρους, όπως η "καθαρή τέχνη", ο καλλιτέχνης ως μια αδιάβροχη ευαισθησία, μια αυτόνομη εξωτερικότητα, μια υπόθεση ασφαλώς για τον Bourdie, χωρίς κανένα κύρος. Το επιστημονικό όπως και το καλλιτεχνικό πεδίο είναι μικρόκοσμοι, μικρογραφίες της κοινωνίας, που ασκούν πιέσεις και διατυπώνουν αιτήματα, εξαρτώμενα από τα αιτήματα και τις πιέσεις που διατυπώνει η κοινωνία. Από την άλλη όσο πιο ισχυρή είναι η λογική του πεδίου τόσο πιο ανίσχυρες είναι και οι εξωτερικές του πιέσεις, τόσο αποδυναμώνονται στη μεταγραφή τους. Αυτή ακριβώς η αντιπαράθεση που είναι για τον Bourdie και ο τρόπος για να διαβαστεί η ιστορία της επιστήμης, ή της καλλιτεχνικής δημιουργίας, η κυριαρχία της μιας ή της άλλης θεωρίας, η επαλήθευση σε συγκεκριμένο χρόνο μιας θεωρίας και όχι πιο πριν, η σχέση των θεωριών με τις κρατούσες πολιτικές, θρησκευτικές και ηθικές εξουσίες, όλο αυτό το αλισβερίσι που διατυπώνει εν τέλει αυτή την ίδια την ιστορική γνώση και οργανώνει την επιστημονική και καλλιτεχνική έρευνα. Μέσα στη πραγματικότητα αυτής της σχέσης δικαιούται ο Bourdie να υποστηρίζει ότι "οι κοινωνικοί δρώντες κατασκευάζουν τα επιστημονικά γεγονότα και εν μέρει το ίδιο το επιστημονικό πεδίο".  
Ποια είναι όμως η δομή του επιστημονικού πεδίου; Είναι ισοδύναμοι οι δρώντες μέσα σ' αυτό; Η αντιπαράθεση που υφίσταται είναι μόνο εξωτερική ή είναι και εσωτερική, μεταξύ των επιστημόνων; "Η δομή του πεδίου", λέει ο Bourdie, "είναι η δομή της κατανομής του επιστημονικού κεφαλαίου", ακόμη καλύτερα η αντιπαράθεση "δύο ειδών επιστημονικού κεφαλαίου". Μεταξύ αυτών που κατέχουν υψηλές θέσεις στους επιστημονικούς θεσμούς και αυτών που έχουν καταξιωθεί απ' τους ομοίους τους, μέσα από το πρωτοποριακό ερευνητικό τους έργο. Ένα έργο πού συχνά όμως δέχεται, λόγω της πρωτοτυπίας του και τον πόλεμο από την κατεστημένη τάξη του ίδιου του θεσμού. Όπως και να χει όμως, όπως τελικά επισημαίνει ο Bourdie, οι μεγάλες πρόοδοι της επιστήμης, όπως και της τέχνης, συνδέονταν πάντα με "οργανωτικές επινοήσεις", όπως τα εργαστήρια ή τα σεμινάρια, με τρόπους δηλαδή που συνασπίζουν τους ερευνητές, σε περιβάλλοντα "με ανταγωνιστικές λογικές και διαφορετικά ενδιαφέροντα".  
Στους «Κανόνες της τέχνης» ο Pierre Bourdieu, μέσα από μια κοινωνιολογική ανάλυση της «Αισθηματικής αγωγής» του Φλωμπέρ, επιχειρεί να εντοπίσει τη δράση του πεδίου στο λογοτεχνικό χώρο, να περιγράψει τη γένεση και τη δομή του λογοτεχνικού έργου, όπως αυτό το γνωρίζουμε μέχρι σήμερα. Αυτό το πεδίο, το λογοτεχνικό εν προκειμένω, είναι για τον Bourdieu, και ο πραγματικός δημιουργός του έργου. Ο αδιάβροχος καλλιτέχνης, που ζει κυριολεκτικά εκτός κόσμου, ως μια ανεπηρέαστη εξωτερικότητα είναι για τον Bourdie μια υπόθεση χωρίς κανένα κύρος. Όπως επίσης και η θέση «εξαίρεσης» που για κάποιους κατέχει το έργο τέχνης, η υπερβατικότητά του, η άφατη εμπειρία του, δεν είναι παρά ναρκισσιστικές θέσεις που απλώς αντιστέκονται φοβικά στην ορθολογική γνώση και ανάλυση. Περνώντας από τον Φλωμπέρ στον Μπωντλέρ και τον Ζολά για να καταλήξει στον Σαρτρ, ο Bourdieu μας δείχνει τον τρόπο που αυτοί οι συγγραφείς οφείλουν το έργο τους στη δομή αυτού του πεδίου, καθώς και τη θέση τους μέσα σ’αυτό, τις σχέσεις τους με άλλους δημιουργούς, σχολές και ρεύματα αλλά και τον τρόπο που συνέβαλαν και οι ίδιοι στην ανάπτυξη αυτού του πεδίου. Αυτή την ειδική εργασία που οφείλει να επιτελέσει κάθε δημιουργός ώστε να γίνει, όπως λέει ο συγγραφέας, το υποκείμενο της δημιουργίας του. Η εμφάνιση του μποέμ καλλιτέχνη και η ρήξη του με τον αστικό κόσμο το δεύτερο μισό του 19ου αιώνα, είναι το περιβάλλον μέσα στο οποίο το λογοτεχνικό και καλλιτεχνικό πεδίο αρχίζει να κατακτά την αυτονομία του. Όταν ο Φρεντερίκ της Αισθηματικής αγωγής αναφέρεται στον Ραστινιάκ της Ανθρώπινης κωμωδίας παρατηρούμε για πρώτη φορά την παρουσία της αναστοχαστικότητας στο χώρο της Λογοτεχνίας, που είναι και ένα από τα καθαρότερα συμπτώματα της αυτονόμησης αυτού του λογοτεχνικού πεδίου. Ο λογοτεχνικός ήρωας που συνομιλεί με τον ήρωα ενός άλλου μυθιστορήματος, ο κόσμος του Φλομπέρ και ο κόσμος του Μπαλζάκ, αυτή η καθαρή δημιουργία. Από το story του έργου περνάμε πλέον στην ιστορία των έργων, στην αρχαιολογία του πεδίου, στην επικράτεια των αναφορών.  
Πάνω σ’ αυτή τη θεωρία του πεδίου ο Bourdieu θέτει τα θεμέλια μιας επιστήμης των έργων, μιας νέας κατανόησης που ξεπερνά παραδοσιακά αντιθετικά ζεύγη, όπως αυτά της εσωτερικής (Σοσσύρ) και της εξωτερικής ανάγνωσης, των ανθρωπολογικών και των στρουκτουραλιστικών θεωριών, χωρίς όμως να αρνείται και τις κατακτήσεις τους. Στην ιδιαιτερότητα της λογοτεχνίας ή του έργου τέχνης εν γένει, διαβάζεται η αποϊστορικοποίηση του έργου και του βλέμματος. Ενώ η αυτονόητη καθολικότητα της καθαρής αισθητικής στα πλαίσια του πεδίου δεν θεωρείται καθόλου αυτονόητη. Η αναγνώριση του έργου τέχνης ως τέτοιου έχει να κάνει με ένα συγκεκριμένο θεσμικό σημείο θέασης. Οι έννοιες του «ωραίου», του ολοκληρωμένου έργου ή το είδος της ανάγνωσης παράγονται και αναπαράγονται ιστορικά μέσα στα πλαίσια του πεδίου. Έξω από αυτό το πλαίσιο η ανεστραμμένη ρόδα ποδηλάτου του Duchamp θα είχε χάσει το βάθρο της. Διερευνώντας ο Bourdieu τη λογική του πεδίου και των αντικειμενικών δυνητικοτήτων του, συναντάται τελικά με τις «ζαριές» του Μαλλαρμέ. Τι είναι η Λογοτεχνία; Ένα παιγνίδι των γραμμάτων, τι άλλο. Η θέση του είναι η θέση μιας αρνητικής θεολογίας, η θέση όπου «ο ποιητής αναλαμβάνει τη θεωρία του», την ιστορικότητα του έργου και της ύπαρξης του. Η ιερότητα του ποιητικού, η υπερβατικότητα της δημιουργίας, αυτό το «καταργημένο επέκεινα», αναγνωρίζεται τελικά και από τον Bourdieu, ως η θέση που διασώζει το έργο, που τροφοδοτεί αυτό το «παιγνίδι των γραμμάτων».  
Στο σύμπαν της επιστήμης και της τέχνης, τα ατομικά επιτεύγματα είναι συλλογικά επιτεύγματα. Το έργο που συγκροτείται από το σύνολο των συμμετεχόντων στο πεδίο είναι αποτέλεσμα μιας εξελικτικής συλλογικής διαδικασίας. Μιας διαδικασίας επαλήθευσης, διαπραγμάτευσης, συναλλαγής, και επικύρωσης απ’ όλα τα μέλη του πεδίου. Το έργο, όπως χαρακτηριστικά λέει ο Bourdie, είναι αυτό που επέζησε από διαμάχες και από γνωστικές επαναστάσεις. Σ’ αυτή μάλιστα τη «φιλικά εχθρική συνεργασία» των δημιουργών οφείλεται και η αντικειμενικότητα του έργου, σ’ αυτή τη «διυποκειμενικότητα της μεθόδου της» (Popper). Η κοινωνικότητα του εργαστηρίου είναι μια επιστημονική δραστικότητα επί του αποτελέσματος που είναι τελικά το έργο, το επιστημονικό ή καλλιτεχνικό γεγονός. Έτσι ο καλός δημιουργός είναι αυτός που παίζει καλά αυτό το παιγνίδι των αμφισβητήσεων, της κριτικής και των κριτηρίων. Δεν υπάρχει απομονωμένος δημιουργός, ο δημιουργός είναι πάντα εγγεγραμμένος στο θεσμό του πεδίου, στο συλλογικό υπερεγώ του εργαστηρίου του.  
Πάντα μέσα στη κοινωνιολογική λογική του ο Μπουρντιέ θα επιχειρήσει να διαβάσει ακόμη και αυτές τις σχέσεις της αλήθειας με την ιστορία. Ωθώντας μάλιστα μέχρι εσχάτων την Βιτγκενστάνεια ρήξη με τον άκρατο λογικισμό ο Μπουρντιέ θα αναγνωρίσει την ιστορικότητα των σκέψεων, τη διαθεσιμότητα τους στα γλωσσικά παιγνίδια των εποχών. Σ’ αυτή την ιστορικότητα θα εγγράψει ίσως και την δική του άρνηση στις «έσχατες εξηγήσεις».

ΠΗΓΗ : <https://leximata.blogspot.com/2008/11/blog-post.html>